Viziunea este modul de a vedea, de a concepe sau de a considera lucrurile; este cea care ne conduce de-a lungul vieții spre reușita personală. Ea descrie cine suntem, de ce existăm și care este viitorul pe care dorim să-l creăm prin aspirațiile noastre.

Aspirațiile sunt dorințe intense pe care sperăm să ni le îndeplinim. Viziunea vine din propriile aspirații, speranțe, visuri și valori. Când creezi o viziune care este în acord cu scopul și cu valorile tale, aceasta generează energie, pasiune și te determină să lupți pentru îndeplinirea ei.

Orice plan, pe care ți-l propui în viață, are la bază o viziune (dorințe, nevoi, aspirații etc.), modele de gândire și de acțiune, care pot duce la reușită personală sau nu.

Atunci când gândirea pozitivă este predominantă, acționezi cu încredere, cu determinare, cooperând cu ceilalți și acceptând inclusiv ideile lor ca ipoteze. Acționezi pentru rezolvarea diverselor situații sau pentru testarea unor noi oportunități.

În schimb, gândirea negativă te face să fii mai mult pasiv, îți limitează acțiunea, deoarece ai viziuni pesimiste, vezi răul sau ceva periculos în orice acțiune pe care nu ai mai făcut-o. Te împiedică să progresezi, să-ți îndeplinești viziunea personală.

(Adaptat după Manualul de Consiliere și dezvoltare personală, clasa a VIII-a, Cristina Ipate-Toma, Ștefania Bălcău, Mariana Carmen Gheorghe, Ana-Maria Badea, Valeria Iordănescu)